## La Fe promou grups d’ajuda mútua de supervivents de la Unitat de Vigilància Intensiva per a previndre la síndrome post UCI

*** L’objectiu és evitar o alleujar seqüeles físiques, cognitives i emocionals que poden patir els pacients després de passar per estes unitats**

L’Hospital La Fe ha posat en marxa per als pacients que hagen superat una estada en la Unitat de Crítics, un projecte d’assistència a la síndrome post Vigilància Intensiva (post UCI) que es complementa actualment amb el programa de grups d’ajuda mútua entre iguals amb l’objectiu d’alleujar els problemes especialment d’índole emocional que afecten estes persones i les seues famílies.

La iniciativa la desenrotlla l’equip post UCI de La Fe, integrat per Faustino Álvarez, María del Carmen Cuenca, Paloma Mora, Cristian Palau, Amparo Pérez, Silvia Polo i Lara Vicente, després d’un any d’experiència en el seguiment post UCI i, segons han explicat els metges de les unitats de crítics Faustino Álvarez i Amparo Pérez, es basa en l’evidència científica que demostra que el suport mutu entre supervivents millora significativament la recuperació.

Els grups oferixen un espai segur per a compartir vivències, reduir la sensació d’aïllament i facilitar la comprensió de les experiències traumàtiques viscudes en l’UCI. “Pensem que la iniciativa, que no és nova perquè ja existia en pacients amb trasplantament hepàtic, cardíac i pulmonar, podrà ser molt útil també en els pacients amb síndrome post UCI”, han indicat les infermeres de l’equip post UCI María del Carmen Cuenca i Paloma Mora.

**Malestar emocional després de l’experiència de cures crítiques**

La síndrome post UCI es caracteritza per dificultats funcionals, alteracions psicològiques com el trastorn d’estrés posttraumàtic, problemes cognitius i complicacions en la reintegració social i laboral. Els pacients poden arribar a experimentar dependència física, malestar emocional i falta de comprensió per part del seu entorn pròxim, la qual cosa agreuja la seua recuperació.

Davant esta necessitat assistencial, el programa activat per l’equip post UCI preveu l’elaboració d’un programa de continuïtat de cures que inclou des de protocols específics a l’ingrés en les respectives unitats de crítics fins un any després d’alta d’estes, que comprén el seguiment en sala d’hospitalització, la transició al domicili, la coordinació amb Atenció Primària i el posterior seguiment en consultes externes, de caràcter multidisciplinari.

Amb esta iniciativa, en paraules del gerent de l’Agrupació Sanitària Interdepartamental València Sud i de l’hospital La Fe, José Luis Poveda, “l’hospital reafirma el seu compromís amb una atenció integral que no solament salva vides, sinó que també acompanya en la difícil etapa de recuperació després de l’UCI i, al temps, promou la salut emocional i social dels seus pacients”.

Fecha: 29/07/2025